El cicle de música antiga 'Musas', el teatre amb rostres coneguts i les xarrades literàries amb autors de renom destaquen en la programació de tardor de la Delegació de Cultura
22 de setembre 2022

![](/media/2uclwdnl/c_asunmollagendacultural.jpg?width=850&height=566.9886363636364)

La Delegació de Cultura de l'Ajuntament de Sagunt presenta la programació trimestral de tardor 2022 que destaca per reprendre el cicle de música antiga _MUSAS_, el teatre amb rostres molt coneguts i televisius, així com la recuperació també de les xarrades literàries amb autors de renom, organitzades en col·laboració amb la Delegació d’Arxius i Biblioteques. A més, els amants de l’art també podran gaudir d’actuacions musicals molt variades, de múltiples exposicions i d’un cicle de cinema industrial.

En este sentit, la regidora de Cultura, Asun Moll, assenyala: **«Tenim una programació molt àmplia i variada, que està plena de mini cicles i que inclou teatre, música, exposicions i cine. Aquest trimestre reprenem el cicle de música antiga MUSAS amb tres actuacions, una a l’aire lliure en un marc molt especial com és la plaça del Fòrum i les altres tres en els espais culturals municipals. També hem recuperat les xarrades literàries amb autors i autores de renom que hem organitzat conjuntament amb la Delegació d’Arxius i Biblioteques i que destaquen per la seua qualitat i per la paritat»**.

**Teatre**

Entre les produccions teatrals programades per als mesos de tardor es troben: _La teua mà en la meua_, de L’Om Imprevís; _Matri(u)z_, de la companyia La Intensa; _Viva la Pepa_, de Deleite Producciones, protagonitzada per la televisiva Pepa Rus; el monòleg _Chungo,_ del conegut actor Luis Zahera; _Yonkis del dinero_, de Pot de Plom amb Xavi Castillo; _Conquistadores_, de Proyecto Cultura; _El Artefacto,_ de La Zafirina; i la tragicomèdia _El tocadiscos de Joan Fuster_ de Barnasants Cançó d’Autor.

En relació als espectacles programats, la regidora destaca: **«La programació teatral amb rostres molt coneguts i amb la presència de dues obres que s’organitzen amb la col·laboració de l’Institut Nacional d’Arts Escèniques i Música, ja que per primera vegada en la història Sagunt està dins del programa estatal Platea. Aquest referit programa es tracta d’una iniciativa cultural en la qual es troben adherides les ciutats més importants de l’estat i que té com a finalitat fomentar una oferta cultural de qualitat»**. A més a més, Moll assenyala que **«amb motiu de la commemoració de l’Any Fuster la nostra ciutat acollirà la representació de ‘El tocadiscos de Joan Fuster’, la xarrada literària de l’historiador Antoni Furió sobre les obres completes de l’escriptor i una exposició dedicada a la seua figura»**.

**Música**

Pel que respecta a la programació musical, esta temporada és molt completa i extensa, ja que a més de l'habitual que té lloc els caps de setmana es suma el tradicional cicle de música antiga _Musas_.

Asun Moll també fa menció especial a la programació musical que **«aquesta temporada compren uns estils musicals variadíssims i comptarà com sempre amb artistes valencians i el cicle Piano Begonya, en aquesta ocasió amb la guanyadora del Premi de Piano Iturbi, Salomé Jordania»**.

Així doncs, dins de la programació musical habitual, es podrà gaudir dels següents concerts: _Tour 2022_, de Las Karamba; _L’Elisir d’amore de Gaetano Donizetti_, de Sul Musical; del recital de Salomé Jordania, que ha sigut Premi Piano Iturbi i s’emmarca dins del Cicle PianoBegonya; _Especial Germans Caballer_ de Folkasagunt; i _El Yiyo y su troupe_, del bailaor flamenc El Yiyo.

A més, l'oferta musical es complementa reprenent el cicle de música antiga _M__usas_, que brindarà als aficionats a este gènere una programació diferent i variada amb l’actuació _Al son  de clarines y timbales_ de La Regalada; _Händel y Telemann Trio_ de La Ritirata; _Hotel Favart_, d’Adriana Mayer, Carles Budó, Rubén Parejo i Pere Olivé; i _Et in Arcadia Ego_, de l’agrupació L’Arcadia.

**Presentacions de llibres**

El departament d’Arxius i Biblioteques i el departament de Cultura han reprès enguany les presentacions literàries amb el cicle _Diàleg de llibres_. Concretament, els amants de la lectura podran gaudir de les presentacions de María García-Lliberós i Gregorio Muelas, Paula Bonet, Antoni Furió, Rafa Lahuerta, Bárbara Blasco y Eloy Moreno.

**Cine**

La proposta cinematogràfica d'esta temporada té com a fil conductor en esta ocasió la industria, per això es projectaran títols que recullen grans fites del sector. Tots ells aclamats per la crítica: _Germinal_ de Claude Berri; _Daens_, d’Stijn Coninx; _Odio en las entrañas_, de Martin Ritt; _El joven Karl Marx_, de Raoul Peck; _La guerra de las corrientes_, d’Alonso Gómez-Rejón i _Pozos de ambición_ de Paul Thomas Anderson.

Pel que fa a les projeccions cinematogràfiques la regidora explica que **«per a la tardor s’ha organitzat un cicle molt vinculat al passat i a la tradició de la nostra ciutat, ja que es tracta d’un cicle de pel·lícules vinculades a la industria»**. També ha aprofitat per recordar que **«les projeccions cinematogràfiques tenen lloc tant els diumenges en el Centre Cultural Mario Monreal como els dilluns en la Casa Municipal de Cultura, en aquest cas en col·laboració amb l’Associació Cultural Nautilus»**. En eixe sentit, els hi ha agraït **«la gran tasca que fan»**. 

**Exposicions**

Les exposicions que s’han programat a la Casa Municipal de Cultura del Port de Sagunt són les següents: _En  tránsito_, de Gemma Pérez Berna; el _I Concurso de pintura del Patrimonio Industrial del Puerto de Sagunto_, d’Iniciativa Porteña; el _Veinticinco aniversario de las Ladies del Teatro_, de les Ladies del Teatro i, _Art Urbà,_ de Nena Wapa.

Per la seua banda, en el Centre Cívic Antic Sanatori AHM del Port de Sagunt, el departament d’Arxius i Biblioteques ha organitzat les exposicions _Pedalejant la tardor_, de Natalia Tejedor i _De coros, danzas y desmemoria_, d’Art al Quadrat. A més, en el Centre Cultural Mario Monreal es podran veure les mostres _Insolubles destierros_, de Lucas Selezio de Souza; _Centenari Atlètic Saguntí_, de l’Atlètic Saguntí; _Urbe_, de Mawe i Pau; _Transparències i mixtures_, d’Arnau Belén; _Vida i obra_, de Joan Fuster i _Tolkien: Creador de mitos_, de José Olmos.

Estes i moltes altres ofertes culturals poden consultar-se en la pàgina web de l'Ajuntament de Sagunt: **[https://www.aytosagunto.es/es/](https://www.aytosagunto.es/es/)**

*   [](http://www.facebook.com/sharer.php?u=https://aytosagunto.es/va/actualitat/presentacio-programacio-cultural-tardor-sagunt-2022-09-22/ "Facebook")
*   [](http://twitter.com/share?url=https://aytosagunto.es/va/actualitat/presentacio-programacio-cultural-tardor-sagunt-2022-09-22/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/presentacio-programacio-cultural-tardor-sagunt-2022-09-22/ "Linked In")
*   [](mailto:?body=https://aytosagunto.es/va/actualitat/presentacio-programacio-cultural-tardor-sagunt-2022-09-22/)